P. Hrušovský, podpredseda NR SR: (2001-12-06):
Ďalej v rozprave by mala vystúpiť pani poslankyňa Tóthová. Pripravuje sa pani poslankyňa. Pán poslanec Peter Finďo, nech sa páči. P. Finďo, poslanec: Ďakujem za slovo, pán predsedajúci. Vážená pani ministerka, vážený pán predkladateľ, vážené dámy a páni, oblasť zdravotníctva je každoročne predmetom rozsiahlych diskusií v čase zostavovania rozpočtu. Zdravotníctvo je veľmi citlivou oblasťou nášho života a dosť často sa k zdravotníctvu pristupuje z takého pohľadu, že napriek tomu, že plní spoločensky nezastupiteľnú úlohu, je predovšetkým čiernou dierou, ktorá bez ohľadu na množstvo finančných prostriedkov, ktoré sa doňho dajú, tak tieto prostriedky sa všetky spotrebujú bez toho, aby bol zjavný efekt. Ja uznávam, že rezort zdravotníctva patrí, ale táto črta je známa aj z iných krajín, rezort zdravotníctva patrí medzi najťažšie reformovateľné systémy, a to predovšetkým preto, lebo tento systém v samotnej svojej podstate disponuje predovšetkým takými ľuďmi, takými osobami, ktoré sú obdarené vysokými právomocami. Veď ako inak možno chápať napríklad takú skutočnosť, že lekár, ktorý vezme do ruky pero, môže počas roka predpísať lieky za niekoľko miliónov korún bez toho, aby to overoval jeho šéf. Ktorá iná profesia dovoľuje to, aby niekto zachádzal s ľudským životom takým spôsobom, ako zachádza lekár, alebo iný zdravotnícky pracovník. Tým pádom sa zdravotníctvo stáva istým spôsobom výnimočným, ja tvrdím, že nie je výnimočné tým, že by v ňom robili výnimoční ľudia, ale výnimočné je tým, že pracuje s človekom, s ľudskou bytosťou, a preto sa mu musí venovať aj dostatočná pozornosť. Veľký problém, s ktorým sa stretávame aj pri zostavovaní každoročného rozpočtu, vidím v tom, že určité čísla, ktoré používame pri zostavovaní štátneho rozpočtu, neodrážajú medzinárodné zvyklosti pri určovaní obsahu týchto čísel. Viete, že na začiatku, resp. ešte v predvolebnom období v roku 1998 bol cieľ tých skupín zdravotníkov, ktorí sa stretávali a boli aj spolutvorcami tej časti vládneho programu, ktorá sa dotýka zdravotníctva, tak naším snom bolo dosiahnuť 7 % hrubého domáceho produktu vydávaného ročne na zdravotníctvo. Táto skutočnosť sa síce v určitom smere naplnila, avšak ak zoberieme do úvahy, že 7 % sa dosahuje nie za cenu toho, že sa do zdravotníctva na bežné výdavky v bežnom roku dostane tento objem finančných prostriedkov, ale 7 % hrubého domáceho produktu tvoria všetky prostriedky, ktoré idú do zdravotníctva, to znamená aj prostriedky, ktoré sa v minulých rokoch nedali, tieto prostriedky viedli k zadlžovaniu a prostriedky štátneho rozpočtu prípadne privatizačné prostriedky, ktoré sa dávajú na oddlženie, sa potom započítajú do ročného objemu finančných zdrojov, ktorými disponuje zdravotníctvo. Navyše zdravotníctvo, poviem rovno, že nie som si celkom istý, ako je to v niektorých iných krajinách, ale viem, že sú aj také prípady, kde v niektorých štátoch je zdravotníctvo oslobodené úplne od DPH. U nás je v zdravotníctve, resp. tovar, ktorý sa týka zdravotníctva, je oslobodený od DPH. U nás je situácia taká, že napríklad pri liekoch z celkového objemu liekov vydaných na lekársky predpis, teda z tých približne 17 mld. Sk niečo okolo 5 % prostriedkov sa vracia do štátneho rozpočtu v podobe DPH. Tým, že zdravotnícke zariadenia nie sú platiteľmi DPH, tak vlastne vracajú časť svojich prostriedkov do štátneho rozpočtu. Ale nie toto je to hlavné, s čím sa chcem na vás dnes obrátiť. Hlavný problém, ktorý vidím, je ten, že rezort zdravotníctva, resp. oblasť verejných financií, ktorá je sústredená do systému zdravotného poistenia, táto oblasť je na rozdiel od iných verejných fondov fragilná najmä v tom, že má veľmi ťažko predvídateľnú svoju výdavkovú časť. Príjmová časť je väčšinou ľahko definovateľná, pretože sa odvodzuje od platieb zamestnancov, zamestnávateľov, od príspevku zo štátneho rozpočtu. Avšak na druhej strane výdavky napríklad Sociálnej poisťovne, výdavky Národného úradu práce, tieto výdavky sú dosť jednoznačne prejudikovateľné a predvídateľné a navyše sú aj upravené, prípadne ich rast je upravený zákonom. Na rozdiel od toho výdavky zdravotných poisťovní okrem bežných výdavkov na poskytovanie zdravotnej starostlivosti obsahujú aj neočakávané a nesystémové výdavky a predovšetkým ide o nesystémové výdavky v podobe rozličných penalizácií, exekúcií a podobne. Čiže zdravotníctvo v budúcom roku napriek tomu, že má dostať zo štátneho rozpočtu približne o 2 mld. korún viac ako v tomto roku, bude čeliť novým a novým nástrahám a k tým novým a novým nástrahám patrí predovšetkým riziko obrovských exekúcií, ktoré momentálne len v oblasti zdravotného poistenia, to znamená nie exekúcií, ktoré smerujú do zdravotníckych zariadení, predstavuje asi 700 mil. korún. Ak si pomyslíte, že tieto prostriedky budú vymožené exekúciou ako nedobrovoľné platby, v takom prípade si k tomu môžete pripočítať 20% za exekúcie a je to teda suma, ktorá je naozaj zarážajúca a obrovská. Systém zdravotného poistenia do budúceho roku plánuje približne 5-miliardový deficit vo svojej bilancii príjmov a výdavkov. Z toho dôvodu mi nič iné neostalo, ako hľadať v návrhu štátneho rozpočtu na rok 2002 tie položky, ktoré štát uspokojuje relatívne lepšie, vravím relatívne, pretože ani tam nie sme určite spokojní a po prerokovaní vo výbore pre zdravotníctvo za všeobecného súhlasu prakticky všetkých prítomných som spolu s ďalšou skupinou poslancov pripravil pozmeňujúci návrh, ktorého filozofia vychádza predovšetkým zo zásady neprehlbovať deficit štátneho rozpočtu, resp. použiť zo štátneho rozpočtu iba malú časť z tých prostriedkov, ktorú sme dostali ako poslanci od pani ministerky financií k dispozícii, aby sme z tých prostriedkov pokryli niektoré poslanecké pozmeňujúce návrhy, ktoré by smerovali k zvyšovaniu výdavkov štátneho rozpočtu. Konkrétnym problémom, s ktorým sme sa stretli pri štúdiu štátneho rozpočtu, je problém Národného úradu práce a Základného fondu nemocenského poistenia. Obidva fondy pracujú každoročne s mnohomiliardovým prebytkom, pričom prevod v Národnom úrade práce z tohto roku do budúceho roku sa počíta približne vo výške 4 mld. korún, bilancia príjmov a výdavkov v roku 2002 podľa ministerstva financií dosiahne 4,9 mld. korún. Sociálna poisťovňa, ktorá sústreďuje v sebe niekoľko fondov, hospodári zase nevyvážene, nie že hospodári nevyvážene, ale jej príjmy a výdavky nie sú v zákone ošetrené primeraným spôsobom. A tak sa stalo, že v Sociálnej poisťovni Fond dôchodkového zabezpečenia vnútorným prerozdelením sa zadlžil voči Fondu nemocenského poistenia sumou vyše 8 mld. korún, v budúcom roku sa opäť plánuje suma asi 2,5 mld. korún, ktorá sa má previesť z Fondu nemocenského poistenia do Fondu dôchodkového zabezpečenia. Navyše v čase, keď je občan práceneschopný, v tom čase ho nikto vlastne nepoisťuje, nikto za neho neplatí. Neplatí ani Fond nemocenského poistenia a neplatí zaňho ani zamestnávateľ, ani on sám zo svojich nemocenských dávok si neplatí do zdravotného poistenia. Z toho dôvodu, ako som už povedal, sme sa vo výbore v skupine poslancov dohodli, že predložíme pozmeňujúci návrh, ktorý odovzdávam zároveň pánu spoločnému spravodajcovi a tento pozmeňujúci návrh má 11 bodov, pričom v bode 1, 2 a 3 sa menia vymeriavacie základy pre štát pri platbe do zdravotného poistenia, v bode 2 sa mení vymeriavací základ štátu pre platbu do nemocenského poistenia, v bode 3 sa mení vymeriavací základ Národného úradu práce pri platbách do zdravotného poistenia. A v ďalších bodoch sa upravujú príslušné prílohy k zákonu o štátnom rozpočte. Dovolím si upozorniť na bod č. 9, ktorý je predložený v dvoch variantoch. Prvý variant je taký, že z Národného úradu práce z časti Financovanie VPP, zamestnanosť mladých sa presúva, resp. sa vypúšťa suma 904 mil. korún a navrhuje sa, aby sa táto suma hradila z vlastných zdrojov Národného úradu práce, ktorý pracuje v prebytku. V druhom variante ide o to, aby v prípade, že by nebol poslancami schválený prvý variant, sme dostali tú sumu do zdravotníctva, ktorá bola dohodnutá s pánom ministrom Magvašim vo výške 300 mil. korún a v tom prípade to číslo 904 mil. sa mení na číslo 604 mil. Zároveň sa chcem poďakovať vláde Slovenskej republiky a konkrétne pani ministerke financií za to, že nám v tomto ťažkom období večného finančného nedostatku predsa len dala jednu dobrú správu a tá správa spočíva v tom, že sa zmení návratná finančná výpomoc vo výške 1,14 mld. korún na nenávratnú finančnú výpomoc, čím nám určite veľmi pomohla a pomohla tým teda zdravotníctvu najmä v decembri, v prípade, že by museli zaplatiť zdravotné poisťovne tieto návratné finančné výpomoci, neboli by schopné poskytnúť zálohy a viete, aké je to citlivé v predvianočnom období. Takže, vážené pani poslankyne, vážení páni poslanci, prosím vás o podporu tohto pozmeňujúceho návrhu skupiny poslancov výboru za zdravotníctvo. Ďakujem pekne. (Potlesk.)